Keywords

Summary



Keywords

1. Evropska unija – Institucije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Obseg – Uporaba za upravni spis v okviru postopka nadzora nad koncentracijo – Dokumenti, izmenjani med Komisijo in strankama, ki sta opravili priglasitev, ali tretjimi osebami

(člen 15 PDEU; Uredba Evropskega parlamenta in Sveta št. 1049/2001, člen 4(2); uredbi Sveta št. 4064/89 in št. 139/2004)

2. Evropska unija – Institucije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Zavrnitev na podlagi več izjem – Dopustnost

(Uredba Evropskega parlamenta in Sveta št. 1049/2001, člen 4)

3. Evropska unija – Institucije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Varstvo postopka odločanja – Notranji dokumenti Komisije, ki se nanašajo na postopek nadzora nad zadevnimi koncentracijami – Prošnja za dostop, vložena med sodnim postopkom, ki se nanaša na odločbo o koncu postopka v zvezi z zadevno koncentracijo – Dopustnost zavrnitve

(člen 15 PDEU; Uredba Evropskega parlamenta in Sveta št. 1049/2001, člen 4(3))

4. Evropska unija – Institucije – Pravica javnosti do dostopa do dokumentov – Uredba št. 1049/2001 – Izjeme od pravice dostopa do dokumentov – Varstvo postopka odločanja – Notranji dokumenti Komisije, ki se nanašajo na postopek nadzora nad zadevnimi koncentracijami – Prošnja za dostop, vložena med sodnim postopkom, ki se nanaša na odločbo o koncu postopka v zvezi z zadevno koncentracijo – Dopustnost zavrnitve

(člen 15 PDEU; Uredba Evropskega parlamenta in Sveta št. 1049/2001, člen 4(2))

Summary

1. Čeprav je v skladu s sodno prakso Sodišča namen Uredbe št. 1049/2001 o dostopu javnosti do dokumentov Evropskega parlamenta, Sveta in Komisije zagotoviti javnosti pravico do čim širšega dostopa do dokumentov institucij, za to pravico ob upoštevanju sistema izjem, določenih v členu 4 te uredbe, veljajo nekatere omejitve na podlagi javnega ali zasebnega interesa.

Za zavrnitev dostopa do dokumenta načeloma ne zadošča, da ta dokument spada na področje dejanja ali interesa, navedenega v členu 4(2) Uredbe št. 1049/2001, kot je varstvo namena preiskave, saj mora zadevna institucija pojasniti, kako bi dostop do tega dokumenta lahko konkretno in dejansko škodoval interesu, ki je varovan z eno od izjem, določenih v tem členu. Vendar lahko odločitve zadevne institucije v zvezi s tem temeljijo na splošnih domnevah, ki veljajo za določeno vrsto dokumentov, saj lahko podobne splošne ugotovitve veljajo za prošnje za razkritje, ki se nanašajo na dokumente iste vrste.

Take splošne domneve veljajo na področju postopka nadzora nad koncentracijami podjetij, ker ureditev, ki ureja ta postopek, med drugim Uredba št. 4064/89 in Uredba št. 139/2004 o nadzoru nad koncentracijami podjetij, določa tudi natančna pravila v zvezi z obravnavo informacij, ki so bile pridobljene ali so nastale v okviru takega postopka. Pravica do vpogleda v upravni spis v okviru postopka nadzora nad koncentracijo podjetij, ki jo določa ta ureditev, in pravica dostopa do dokumentov na podlagi Uredbe št. 1049/2001 se sicer pravno razlikujeta, vendar je njuna posledica s funkcionalnega vidika enaka, ker je določeno, da dostop do spisa namreč zainteresiranim osebam omogoča, da pridobijo vse pripombe in dokumente, ki so bili predloženi Komisiji.

Splošen dostop na podlagi Uredbe št. 1049/2001 do dokumentov, ki so bili izmenjani v okviru takega postopka med Komisijo in strankama, ki sta opravili priglasitev, ali tretjimi osebami, bi zato ogrozil ravnovesje, ki ga je želel zakonodajalec Unije zagotoviti v uredbi o koncentracijah med obveznostjo, da zadevna podjetja posredujejo Komisiji morebiti občutljive poslovne informacije, zato da bi Komisija lahko odločila o skladnosti načrtovane koncentracije s skupnim trgom, in zagotovilom okrepljenega varstva informacij, ki so tako posredovane Komisiji, z vidika poklicne skrivnosti in poslovnih skrivnosti.

Če bi osebe, ki na podlagi uredbe niso pooblaščene za dostop do spisa o postopku nadzora nad koncentracijami podjetij ali ki jih je mogoče šteti za zainteresirane, vendar niso uresničevale svoje pravice do dostopa do informacij ali pa jim je bila ta pravica zavrnjena, lahko pridobile dostop do dokumentov na podlagi Uredbe št. 1049/2001, bi bil sistem, vzpostavljen s to uredbo, ogrožen.

Taka splošna domneva, ki upravičuje zavrnitev dostopa do dokumentov, ni odvisna od vprašanja, ali se prošnja za dostop nanaša na že končan postopek nadzora ali postopek, ki še poteka.

Ta splošna domneva ne izključuje možnosti, da se dokaže, da za dokument, katerega razkritje je zaprošeno, ta domneva ne velja ali da prevlada javni interes za razkritje tega dokumenta v skladu s členom 4(2) Uredbe št. 1049/2001.

(Glej točke 111, 116, 118, od 120 do 122, 124 in 126.)

2. Glej besedilo sodbe.

(Glej točki 113 in 114.)

3. Izjema v zvezi z varstvom odločanja, določena v členu 4(3) Uredbe št. 1049/2001 o dostopu javnosti do dokumentov Evropskega parlamenta, Sveta in Komisije upravičuje zavrnitev dostopa do notranjih dopisov Komisije, ki se nanašajo na postopek nadzora nad koncentracijami podjetij, kot so pravni dopisi in mnenja. Ta institucija bi namreč glede na izid sodnega postopka, ki se nanaša na odločbo o koncu postopka, lahko nadaljevala ravnanja, potrebna za morebitno izdajo nove odločbe v zvezi z zadevno koncentracijo, tako da bi to, da bi se ji naložila obveznost, da med tem postopkom razkrije navedene notranje dopise, pomenilo pomembno ogrožanje odločanja te institucije.

(Glej točki 127 in 130.)

4. Glej besedilo sodbe.

(Glej točko 132.)